คลังยันปีหน้าศก.ดี
คลังแจงเศรษฐกิจปีหน้าดี เนื่องจากเครื่องยนต์ขับเคลื่อนเศรษฐกิจกลับมาทำงานทั้ง 4 เครื่องยนต์
23 ต.ค. 2558

คลังแจงเศรษฐกิจปีหน้าดี เนื่องจากเครื่องยนต์ขับเคลื่อนเศรษฐกิจกลับมาทำงานทั้ง 4 เครื่องยนต์
นายสมชัย สัจจพงษ์ ปลัดกระทรวงการคลัง เปิดเผยว่า เศรษฐกิจไทยปีหน้าจะขยายตัวได้ 3.8% เนื่องจากเครื่องยนต์ทั้ง 4 เครื่องยนต์ กลับมาทำงานทั้งการส่งออกที่ปีนี้คาดว่าจะขยายตัวติดลบ 5% แต่ปีหน้าเศรษฐกิจโลกฟื้นตัวส่งผลดีกับการส่งออกของไทยคาดว่าจะขยายตัว 3-4% กลับมาขับเคลื่อนเศรษฐกิจไทยอีกครั้ง
สำหรับการใช้จ่ายภาครัฐมีมาตรการเร่งรัดต่อเนื่อง โดยเฉพาะเร่งการลงทุนขนาดเล็กและโครงการขนาดใหญ่ ในส่วนของการลงทุนภาคเอกชนภายใน 1-2 สัปดาห์นี้จะมีมาตรการเพิ่มเติมทำให้การลงทุนภาคเอกชนขยายตัวได้ดี ส่วนการบริโภคฟื้นตัวมาก่อนหน้านี้แล้วจากมาตรการเพิ่มรายได้ให้เกษตรกร การเติมเงินกองทุนหมู่บ้าน
“เศรษฐกิจไทยไตรมาสจะขยายตัวดีขึ้น ส่งผลให้เศรษฐกิจปีนี้ขยายตัวได้ 2.8% และปีหน้าขยายตัวได้ดีกว่าเพราะเครื่องยนต์ทุกตัวกลับมาทำงานขยายตัวได้ 3.8% ใกล้เคียงกับธนาคารแห่งประเทศไทย (ธปท.) ที่คาดว่าจะขยายตัวได้ 3.7%” นายสมชัย กล่าว
สำนักงานเศรษฐกิจการคลัง (สศค.) เปิดเผยการเบิกจ่ายงบลงทุนปี 2558 ว่า ยังอยู่ในระดับต่ำประมาณ 60% แต่จะมีงบเหลื่อมปีมาเบิกจ่ายในปีงบประมาณ 2559 จำนวนมาก เนื่องจากมีการเซ็นสัญญาก่อสร้างแล้ว แต่เบิกจ่ายไม่ทันปีงบประมาณที่ผ่านมา
ขณะเดียวกัน งบประมาณปี 2559 มีงบลงทุนเพิ่มเป็น 20% ของงบประมาณรายจ่าย จากปีที่ผ่านมามีงบลงทุน 4.4 แสนล้านบาท เป็นกว่า 5 แสนล้านบาท ซึ่งการเร่งเบิกจ่ายจะช่วยการขยายตัวของเศรษฐกิจไทยในปีหน้าอย่างมาก
นอกจากนี้ ภาคการท่องเที่ยวที่เป็นฤดูกาลท่องเที่ยว รวมถึงการบริโภคที่ฟื้นตัวขึ้นชัดเจน การเก็บภาษีมูลค่าเพิ่มในเดือน ก.ย. 2558 ที่ผ่านมาขยายตัวได้มากกว่า 10% และเป็นการขยายตัวทั่วประเทศไม่ใช่ภาคใดภาคหนึ่งของประเทศเหมือนที่ผ่านมา แสดงให้เห็นว่าผู้บริโภคมีความมั่นใจเศรษฐกิจมากขึ้น ส่วนสำคัญมาจากมาตรการกระตุ้นเศรษฐกิจของรัฐบาล
ทั้งนี้การจัดเก็บรายได้ปีงบประมาณ 2559 คาดว่าจะเก็บได้ตามเป้า 2.33 ล้านล้านบาท